UDTALELSE FRA KOMMISSIONEN i henhold til EF-traktatens artikel 251, stk. 2, litra c) om Europa-Parlamentets ændringerne til Rådets fælles holdning til forslag til EUROPA-PARLAMENTETS OG RÅDETS HENSTILLING OM MINDSTEKRAV FOR MILJØINSPEKTIONER I MEDLEMSSTATERNE OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

1998/0358 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, litra c) om Europa-Parlamentets ændringerne til Rådets fælles holdning til forslag til EUROPA-PARLAMENTETS OG RÅDETS HENSTILLING OM MINDSTEKRAV FOR MILJØINSPEKTIONER I MEDLEMSSTATERNE

1. Baggrund

Kommissionen sendte den 17. december 1998 i overensstemmelse med EF-traktatens artikel 175, stk. 1, (dengang artikel 130 S, stk. 1), Europa-Parlamentet og Rådet ovennævnte forslag med henblik på en henstilling (KOM(1998) 772 endelig - 1998/0358 (COD)).

Det Økonomiske og Sociale Udvalg afgav udtalelse den 28. april 1999 (EFT C169 af 16.6.1999, s. 12).

Regionsudvalget afgav udtalelse den 16. september 1999 (EFT C374 af 23.12.1999, s. 48).

Europa-Parlamentet afgav udtalelse i henhold til den fælles beslutningstagningsprocedure ved førstebehandlingen den 16. september 1999.

Efter Europa-Parlamentets udtalelse og i medfør af EF-traktatens artikel 250, stk. 2, vedtog Kommissionen den 3. december 1999 et ændret forslag (KOM(1999)652 endelig udg.).

Rådets fælles holdning blev enstemmigt vedtaget den 30. december 1999. Kommissionen accepterede den fælles holdning.

Den 6. juli 2000 vedtog Europa-Parlamentet ved andenbehandlingen 18 ændringsforslag til Rådets fælles holdning.

I denne udtalelse gør Kommissionen rede for sin holdning til Europa-Parlamentets ændringsforslag i overensstemmelse med EF-traktatens artikel 251, stk. 2, tredje led.

2. Formålet med Kommissionens forslag

Den foreslåede henstilling vil bidrage til at bevare, beskytte og forbedre miljøkvaliteten og beskytte menneskers sundhed, som det kræves i henhold til artikel 174 i EF-traktaten.

Formålet med forslaget er at opstille retningslinjer for mindstekrav for miljøinspektioner af industrianlæg og andre virksomheder og anlæg ('kontrollerede anlæg'), hvis emissioner til luften, vandudledninger og/eller affaldsbortskaffelsesaktiviteter forudsætter godkendelse, tilladelse eller licens i henhold til fællesskabslovgivningen. Retningslinjerne vedrører tilrettelæggelse af og udførelse af sådanne inspektioner og opfølgning og offentliggørelse af inspektionsresultaterne. Målet er at styrke overensstemmelse med og bidrage til en mere konsekvent gennemførelse og håndhævelse af Fællesskabets miljølovgivning i alle medlemsstaterne.

Forslagets bestemmelser sørger for, at miljøinspektioner kontrollerer og fremmer kontrollerede anlægs overensstemmelse med fællesskabslovgivningen omsat til eller anvendt i medlemsstaterne. Med henblik herpå skal:

- inspektioner, uanset om de er rutinemæssige eller ej, omfatte anlægsbesøg, efterprøvning af selvovervågning foretaget af driftsherren af de kontrollerede anlæg, kontrol af anlægsområdet, udstyr og miljøledelsens tilstrækkelighed på området såvel som driftsherrens optegnelser

- medlemsstaterne på forhånd opstille planer for miljøinspektion, der dækker hele deres territorium og alle anlæg

- anlægsbesøg så hurtigt som muligt følges op med rapporter, der indeholder resultater, vurderinger og konklusioner.

Med henblik på større gennemsigtighed og inddragelse af offentligheden er der bestemmelser om, at de forberedte inspektionsplaner og anlægsbesøgsrapporter skal stilles til rådighed for offentligheden i overensstemmelse med direktivet om fri adgang til miljøoplysninger (direktiv 90/313/EØF).

Kommissionen opfordres til at revidere henstillingens gennemførelse og effektivitet så hurtigt som muligt efter modtagelsen af medlemsstaternes rapporter om deres erfaringer med ordningen.

3. Kommissionens udtalelse om de af Parlamentet fremsatte ændringsforslag

3.1. Resume over Kommissionens holdning

Kommissionens holdning: Ingen af de ændringsforslag, der har til hensigt at ændre forslagets form fra en henstilling til et direktiv kan accepteres. Med hensyn til ændringsforslag til indholdet kunne tre ændringsforslag delvis accepteres, hvis forslaget forbliver en henstilling.

3.2. Parlamentets ændringsforslag ved andenbehandlingen

Ændringsforslag med henblik på at ændre akten fra en henstilling til et direktiv - Ændringsforslag 1, 3, 4, 7, 8, 9, 10(delvis), 11, 12(delvis), 13(delvis), 15(delvis), 16, 17, 18.

Kommissionen kan ikke acceptere dem. Der er blevet gjort betydelige overvejelser om, hvilken form forslaget skulle have. Henstilling blev til sidst valgt som den bedst egnede form af følgende årsager:

- I betragtning af medlemsstaternes meget forskellige miljøinspektionsaktiviteter var det ønskeligt at sikre, at der blev udført et minimum af miljøinspektionsopgaver som første trin og på et senere tidspunkt at foreslå et direktiv om inspektioner generelt (mindstekriterier, inspektionernes hyppighed, uddannelse osv.) i lyset af erfaringerne med henstillingen.

- Teknisk set ville det have været vanskeligt for de medlemsstater med inspektionsordninger, der ikke var særlig udviklet til øjeblikkelig at imødekomme et direktiv (nogle måtte være i en overtrædelsessituation fra starten). Det var at foretrække at give mulighed for at opbygge kapacitet og udvikle de mindre avancerede systemer i første fase.

- Der var kraftig modstand fra medlemsstaterne og IMPEL mod et direktiv. De følte, det var for tidligt og at en trinvis fremgangsmåde var at foretrække.

Ændringsforslag med henblik på at ændre rapporteringskravene (ændringsforslag 12 (andet led), 13 (andet led) og 14)

- Ændringsforslag 12 (andet led) er identisk med et ændringsforslag, der blev afslået af Kommissionen i førstebehandlingsfasen, fordi det ikke tilføjer noget. Forslaget indeholder allerede bestemmelser om besøgsrapporter, der skal være på en 'lettilgængelig database'.

- Ændringsforslag 13 (andet led) blev accepteret (forudsat redaktionelle ændringer) i Kommissionens reviderede forslag og udbygget yderligere i den fælles holdning. Kommissionen foretrækker ordlyden i den fælles holdning og kan derfor ikke acceptere dette ændringsforslag.

- Ændringsforslag 14 er identisk med et ændringsforslag, som Kommissionen afviste ved førstebehandlingen. "Kortfattede oplysninger" om overensstemmelse med EF-krav er ikke tilstrækkeligt for Kommissionen til at kontrollere overensstemmelse på rette vis.

Ændringsforslag, der søger at inddrage Det Europæiske Miljøagentur (ændringsforslag 2, 15 (første og andet led))

Ændringsforslag 2 og 15 (første indholdsmæssige element, henvisning til EMA) er identisk med ændringsforslag på førstebehandlingsfasen, der blev indarbejdet af Kommissionen i det reviderede forslag. Disse ændringsforslag kunne imidlertid kun accepteres, hvis forslaget forblev en henstilling.

Kommissionen kunne acceptere følgende ordlyd som ændringsforslag 2, der kunne indsættes som en ny betragtning 15a i den fælles holdnings tekst:

"(15a) Det Europæiske Miljøagentur kan rådgive medlemsstaterne om udformning, etablering og udbygning af deres systemer for tilsyn med miljøbestemmelser, og det kan bistå Kommissionen og medlemsstaterne ved tilsyn med miljøbestemmelser gennem støtte til rapporteringsprocessen, således at denne rapportering samordnes."

Kommissionen kunne acceptere følgende ordlyd for ændringsforslag 15 (første indholdsmæssige element) i forbindelse med afsnit IX, stk. 1, i den fælles holdnings tekst:

"1. Kommissionen bør foretage en gennemgang af anvendelsen og effektiviteten af denne henstilling så hurtigt som muligt efter at have modtaget medlemsstaternes rapporter, jf. afsnit VIII ovenfor, med henblik på at videreudvikle mindstekravene med hensyn til anvendelsesområde i lyset af de erfaringer, der er høstet fra anvendelsen og under hensyntagen til eventuelle bidrag fra berørte parter, herunder IMPEL og Det Europæiske Miljøagentur."

Ændringsforslag 15 (andet indholdsmæssige element) afvises, fordi den fælles holdning forbedrer Kommissionens oprindelige udformning.

Ændringsforslag vedrørende samarbejdet mellem medlemsstaterne, IMPEL og Kommissionen (ændringsforslag 6, 10 (andet led) og 11)

- Ændringsforslag 6 og 11 omhandler en rapporterings- og rådgivningsordning (en slags "peer review"), som Europa-Parlamentet ønsker at gøre obligatorisk snarere end frivillig. Kommissionen kan ikke acceptere, at dette skal være obligatorisk, eftersom det ikke er i henstillingens ånd.

- Ændringsforslag 10 (andet led) blev indarbejdet i Kommissionens reviderede forslag med visse omskrivninger og kan accepteres, hvis forslaget forbliver en henstilling. Den ordlyd, Kommissionen kan acceptere i afsnit III, som nyt stk. 2a) i den fælles holdnings tekst, er:

- "2a. For at imødegå ulovlige grænseoverskridende metoder på miljøområdet fremmer medlemsstaterne i samarbejde med IMPEL og Kommissionen samordningen af inspektioner og inspektionstjenester mellem medlemsstaterne."

Andre ændringsforslag (nr. 5)

Ændringsforslag 5 er identisk med det ændringsforslag, der blev afvist i førstebehandlingsfasen. Det siger, at der bør udarbejdes en tidsplan, hvorefter medlemsstaterne gennem en fælles indsats og med Kommissionens støtte udarbejder en fremgangsmåde for licensudstedelsessystemer, hvormed der kan sondres mellem EU-forskrifter og nationale forskrifter, som kontrollerede anlæg skal opfylde. Kommissionen kan ikke acceptere dette ændringsforslag, da det er op til medlemsstaterne at gennemføre fællesskabslovgivningen, som de finder passende. Det er ikke Kommissionens opgave at hjælpe med at udarbejde ordninger, hvormed der kan skelnes mellem EUs og national lovgivning.

3.3. Ændret forslag

I henhold til EF-traktatens artikel 250, stk. 2, ændrer Kommissionen sit forslag som ovenfor anført.